Kahjuks on selline järjestamine aga pea võimatu. Info ehk teadmised on reeglina väga keeruka struktuuriga, milles erinevad faktid on üksteisega tihedalt läbipõimunud ehk üksteisega seotud. Neis on kõik seotud pea kõigiga - kui joonistada faktid üles punktidena ja nendevahelised otsesed seosed punkte ühendavate nooltena, saame tõelise noolterägastiku, kus on väga raske orienteeruda. Sellist tohuvabohu on vägagi raske harutada lahti nii, et kõik nooled viitaksid ühes suunas. Teiste sõnadega on raske viia teadmisi sellisesse järjekorda, kus millegi lahtiseletamisel ei kasutata neid mõisteid ja teadmisi, mis tuuakse sisse alles hiljem ehk tulevikus. Aga nii peakski ju üks raamat, eriti õpperaamat kirjutatud olema - mida arvaks selle lugeja, kui juba raamatu algul tuuakse sisse mõisted, mida soovitakse vaadata raamatu lõpuosast; lõpuosas on aga kasutatud juba hulganisti sellist materjali, millest raamatu algosas oleval lugejal veel aimugi pole.